  Виталий Пронин Туннэ 17 часэ Генерал юртын ортчоз «Удмурт дунне» газетысь журналистъёслэн книгаосынызы тодматскон ӝыт. Со Лия Малыхлэн «Ӟечбур, выжыкыл!», Елена Сараматовалэн «Лудӵӧж», Галина Савиналэн «Кышет» бичетъёссы. 3 книгаос, 3 пӧртэм авторъёс, ог-огзылэсь пӧртэм луись 3 нылкышно дуннеос. Но огкадез та книгаосын вань ик: котькуд автор возьматэ, мар пыр потэ ныл сюлэм улонлэн пӧртэм вакытъёсаз. Лия Малыхлэн пичи Динаеныз ӵош вуиськод «зэмос Выжыкылэ, кытын уло адямиос сямен вераськись тылобурдоос но пӧйшуръёс». Елены Сараматовалэсь «Лудӵӧж» веросъёсын бичетсэ усьтыса, кезьыт вуэн пылатэм кадь луиськод: выжыкыл дуннеысь соку ик васькиськод музъем вылэ. Угось сюлэм пыр поттӥськод карттэк нылпизэ будэтӥсь Нина нылмуртлэсь шугъяськонъёссэ, ошиськон калэ вуэм Марья песянайлэсь кайгыремзэ. Чылкак мукет дунне сюриськод Галина Савиналэн книга бамъёсаз: быдэ вуись нылмуртлэн малпанъёсысьтыз семья кусыпъёсты возись быдэ вуэм кышномуртлэн улоназ. Та 3 книгаос нылнышнолэн улонысьтыз 3 вакытсэ возьмато, пусйиз «Удмурт дунне» газетлэн кыл кутӥсь секретарез. «Ӟечбур, выжыкыл!» - пичи дыр вакыт, «Лудӵӧж» - быдэ вуон, «Кышет» - быдэ вуэм кышномурт. Авторъёсын но соослэн книгаосынызы тодмасткон ортчем сяна, презентациын Кузебай Герд нимо гимназиысь артистъёс инсценировка пуктозы, калык эктонъя «Чебеляй» студия выль эктонзэ возьматоз, крезен шудоз Настя Шарапова. Озьы ик ӝытын луоз басьтыны автографъёсын книгаос но гожтӥськыны «Удмурт дунне» газетлы. Вераны кулэ, «Удмурт дунне» газет улонэ пыӵатэ «Газетлы кузьым - книга» проектсэ. Соя редакция пичи тиражен книгаос поттэ. Мария Векшина Теги: ужрад  